'चुनिंदा कम्पनियों को निशाना बना रही सीबीआई'  
2जी स्पेक्ट्रम आवंटन घोटाले के आरोपी शाहिद उस्मान बलवा ने अदालत में कहा कि केंद्रीय जांच ब्यूरो इस मामले में चुनिंदा कम्पनियों को निशाना बना रही है।
2जी स्पेक्ट्रम आवंटन घोटाले के आरोपी और स्वान टेलीकॉम के प्रमोटर शाहिद उस्मान बलवा ने सोमवार को अदालत में कहा कि केंद्रीय जांच ब्यूरो (सीबीआई) इस मामले में चुनिंदा कम्पनियों को निशाना बना रही है।  दिल्ली की एक अदालत में बलवा के वकील माजिद मेनन ने कहा कि उनका मुवक्किल कैसे राष्ट्रीय खजाने को हुए नुकसान के लिए जिम्मेदार हो सकता है, जबकि प्रधानमंत्री और केंद्रीय दूरसंचार मंत्री कपिल सिब्बल का कहना है कि 2जी मामले में कोई क्षति हुई ही नहीं है।  मेनन ने कहा, "सीबीआई ने राष्ट्रीय खजाने को हुए जिस नुकसान की घोषणा की है, वह इस तरह के अनुमान पर आधारित है कि यदि ऐसा होता.. तो .. इतने का लाभ होता। जब कोई विकल्प था ही नहीं तो नुकसान का सवाल ही पैदा नहीं होता।"